מליאת הכנסת דחתה הבוקר (רביעי) ברוב של 54 מול 36 את הצעת חוק הביטוח הלאומי (תיקון – דמי אבטלה לעצמאיים), התש"ף-2020 של חברי הכנסת מאיר כהן ויאיר לפיד, אליה הוצמדה הצעה דומה של ח"כ עודד פורר (ישראל ביתנו).
בדברי ההסבר לחוק נכתב: "חוק הביטוח הלאומי במתכונתו היום מפלה לרעה את אוכלוסיית העובדים העצמאים לעומת העובדים השכירים במשק, שכן בניגוד לעובדים השכירים הנהנים מרשת ביטחון סוציאלית במקרה בו פרנסתם נפגעת בשל פיטורים, עובד עצמאי אשר סוגר את עסקו אינו זכאי לכל סיוע מהמדינה. הצעת חוק זו מבקשת להשוות ולו במקצת את התנאים הסוציאליים של העובדים העצמאים בכך שהיא מבקשת לאפשר להם לקבל דמי אבטלה שאותם זכאים לקבל כלל העובדים במשק".
לעומת זאת וועדת הכספים של הכנסת תמשיך ותדון ביום ראשון הקרוב דיון בנושא החלטת שכר שרים וסגני שרים (תיקון והוראת שעה), התש"ף – 2020 – תנאי ראש הממשלה, תנאי ראש הממשלה החלופי ועדכונים נוספים.
בנוסף, נתניהו שביקש אתמול מוועדת הכספים של הכנסת לקבל מאוצר המדינה רטרואקטיבית החזר על מסים ששילם במשך תשע שנים בתקופת כהונתו, כתוצאה מ"תשלומים, שירותים וטובות הנאה". יקבל מחר בוועדת הכספים את מבוקשו. ההערכה היא כי התשלום שנתניהו מבקש לקבל עליו פטור נאמד במאות אלפי שקלים.
בשנת 2017 בג"ץ קבע שנתניהו צריך לשלם מס על הוצאות הבית הפרטי. חצי שנה לאחר מכן, ח"כ מיקי זוהר העלה הצעת חוק שאושרה בכנסת, הפכה את ההחלטה וקבעה שנתניהו, החל מראשית 2018, לא צריך לשלם מס על הוצאות פרטיות. כעת, נתניהו מבקש לקדם תיקון חקיקה לפיה הוא יהיה פטור מתשלום מס על הוצאות פרטיות גם לפני 2018, ובכל השנים מאז כהונתו כראש הממשלה מאז 2009. בכחול לבן מנהלים מגעים עם הליכוד ולפיהם תתמוך המפלגה בדרישות נתניהו ובלבד שסעיפי החוק לא יכללו סעיפים המשווים את ראש הממשלה החליפי בני גנץ.
תוך כך פרסמו היום ארגוני הנכים שחזרו להפגין על השוואת קצבתם לשכר המינימום את יחסם לבקשות ראש הממשלה בנימין נתניהו להחזרי מס:" ראה"מ נתניהו מקבל החזר מס, ומדי יום מתים נכים בגלל חוסר תקציב לתרופות ומזון. אין לנו ברירה אלא לצאת למאבק על חיינו, כדי להשיג בכל דרך אפשרית את העלאת קיצבת הנכות. ואם זה אומר להפוך את המדינה לשדה קרב, כך יהיה".
ארגון הנכים הופכים לפנתרים הוסיפו ומסרו: "לצערנו כנראה שממשלת ישראל והעומד בראשה אטומים למצב הכה קשה של הנכים במדינת ישראל ומתעלמת באופן שיטתי למצוקות של הנכים ולכן קבוצות ארגוני הנכים זועמים על שרי הממשלה וחברי הכנסת שמצביעים בעד מתן הטבה זו.
נהפוך את המדינה לשדה קרב ולא ניתן שיהיה פה חוסר שיויוניות אומר מוביל מחאת הנכים אייל כהן ומוביל קבוצת הנכים הופכים לפנתרים. במצב שלנו כיום ממשלת ישראל לא משאירה לנו ברירה אלה לצאת לקרב על המחיה והתרופות."